## El concurs Europan 17 premia el projecte ‘Breathing Back’ de Catalina Salvà per a la regeneració urbana i natural del barranc de Chiva

*** El concurs està enfocat a la consecució de solucions innovadores de mà de les jóvens promeses de l'arquitectura
* El premi d'este certamen, centrat en les ciutats i arquitectures que cuiden els entorns habitats, està dotat amb 12.000 euros**

El concurs Europan 17 ha premiat la proposta ‘Breathing Back’ de l'arquitecta catalana Catalina Salvà, juntament amb els estudiants Santiago Alberca i Jaime Gil, per a desenvolupar el projecte ‘Ruta fluvial urbana. La regeneració urbana i natural del barranc de Chiva’, que la Vicepresidència Segona i Conselleria de Serveis Socials, Igualtat i Habitatge va proposar com un dels emplaçaments per a formar part d'este certamen d'arquitectura.

Europan és un concurs biennal d'idees urbanes dirigit a arquitectes de tot Europa menors de 40 anys, que té com a objectiu aprofundir en el coneixement i la investigació en el camp de l'hàbitat i de l'urbanisme. Se celebra des de 1989 i és un dels premis d'arquitectura més prestigiosos del panorama emergent.

‘Ciutats vives 2: projectar arquitectures cuidant els entorns habitats’ és el lema d'esta edició que planteja la capacitat regeneradora dels entorns vius, a través d'una nova ecologia que tracta de superar la dicotomia entre naturalesa i cultura i antropocentrisme, en uns temps marcats pels desastres naturals i la urgència climàtica.

En esta dessetena edició participen dotze països amb 51 emplaçaments europeus com Hèlsinki (Finlàndia) Brussel·les (Bèlgica) Munic (Alemanya), Nantes (França), Madrid i Barcelona, entre altres. Dins del lema ‘Ciutats vives 2’ s'han establit tres subtemes que agrupen estos 51 emplaçaments: ‘Que canten els ocells! Pensar l'espai públic com a paisatge de biodiversitat’, al qual s'ha presentat Chiva; ‘Una segona vida! Convertir els espais públics i els edificis en entorns inclusius’; i ‘Projectar nous hàbitats per a crear entorns holístics’.

La Generalitat destina una subvenció de 22.000 euros per al projecte Europan 17 i participa com a membre del Comité Nacional amb la presentació de l'emplaçament de Chiva. Un enclavament que va ser prèviament seleccionat a través d'un concurs convocat per la Conselleria d'Habitatge i que va ser dirigit a tots els municipis de la Comunitat.

**Valor hidràulic i cultural**

Amb este projecte arquitectònic s'aborda la conceptualització del llit del barranc com a espai d'oportunitat per a la revitalització del municipi de Chiva i així facilitar la integració de la seua trama urbana i la interacció social. Tot això propiciant la reflexió entre el valor hidràulic, cultural, natural o etnològic d'esta mena d'infraestructures i el seu potencial com a eix vertebrador.

El jurat d'esta edició ha valorat de la proposta de Catalina Salvà el seu enfocament holístic, equilibrat, detallat i integral aplicat juntament amb l'anàlisi exhaustiva de la recuperació de la dinàmica ecosistèmica a diverses escales, preservant el paisatge agrícola i urbà realitzat, i reivindicant el patrimoni hidràulic històric.

‘Breathing Back’ ha utilitzat una cartografia molt precisa i extensa del context local establint una xarxa connectora entre peces de valor del patrimoni hidràulic i identificant xicotets espais d'oportunitat, tant per a la millora de la dinàmica hídrica com per a la construcció d'espai públic. El disseny establix connexions entre els dos costats del congost i tres nodes principals per a incorporar noves construccions/programes que consoliden els valors productius i culturals d'este paisatge.

En esta edició, Europan Espanya concedix huit primers premis, que rebran 12.000 euros, i huit segons premis, de 6.000 euros, a més de mencions especials.

El segon premi ha sigut per a la proposta ‘Khams Nazarat, el barranco as commons’, de l'arquitecte valencià Daniel Dent Murgui i el geògraf Antonio Martínez Recolons, les principals idees dels quals són: facilitar l'accés i estabilitzar i renaturalitzar el llit, assenyalar el paper de la marjal o identificar el potencial del tram final, per a buscar així una transformació gradual, i formalitzar una resposta molt continguda en relació a les possibles noves construccions o modificacions. Així mateix s'han concedit dos mencions, una al projecte ‘Bringing back sinergias’ dels arquitectes canaris Silvia Montesdeoca, José Carlos Ramírez, Javier Herrera i Andrea Díaz amb la col·laboració dels arquitectes paisatgistes Miranda Inman i Javier Rubio i una altra menció a’ Whispers of water’, de l'arquitecte madrileny Jorge Fernández Carrillo.

En anteriors edicions, municipis com Alzira i Oliva van ser objecte d'estudi en el certamen i com a conseqüència es van elaborar el Pla director dels rajolars d’Oliva o la intervenció en el Torretxó.

Fecha: 04/12/2023